钦定古今图书集成/方舆汇编/职方典/第1453卷 > 形胜附
## 钦定古今图书集成/方舆汇编/职方典/第1453卷 > 形胜附

有天下之形势，有一省之形势，即有一郡之形势，《孟子》所谓地利山谿之险也。说者谓燕如首，西北东南如二肢，西南如足，必足无痿躄之患，然后能属役于元首。由是广之，则知省会之视列郡已。《汉史》传西南滇国最大，今为行省，以滇为上游，领袖诸郡所从来也。虽无山河表里之固，江湖襟带之雄，然商山之顶，北顾东川，金沙奔流，绕其麓而行。至于蜀之戎湖、曲州、靖州而外，峻岭千重，受兰、沧之水以达粤西，庶几乎此方之襟带而表里乎？盖尝综全省之形势论之，东以曲靖为关，霑益为蔽；南以元江为关，车里为蔽；西以永昌为关，麓川为蔽；北以鹤庆为关，丽江为蔽。若夫东贵州，东南交阯；西南缅甸，西

北吐蕃则八百、老挝、交阯诸彝以元江、临安为锁钥，缅甸诸彝以腾越、永昌、顺宁为咽喉，吐蕃以丽江、永宁、北胜为厄塞。“知厄塞则吐蕃无牧马之警，守咽喉则西彝息举燧之虞，固锁钥则南彝绝乘障之扰。” “三要得而云南可安枕矣。”